Sulík, Richard, poslanec NR SR (2022-09-28):
Ďakujem vám, ale už budem naozaj, už budem krátky, takže toho psa, toho psa preskočím, pomoc rodinám tiež. A nebudem už teda venovať klamstvám Igora Matoviča. Ale nedodržiavanie pravidiel, dokonca ani len vlastných pravidiel, nepredvídateľnosť krokov, zneužívanie verejných financií na osobné politické ciele a znásilňovanie legislatívneho procesu, to sú pre ľubovoľného ministra neprijateľné vlastnosti. No a pre ministra financií sú katastrofou. Kolegyne a kolegovia, ako vidíte, neriešim ani Igorovu extrémnu pomstychtivosť, ani jeho útoky voči prakticky všetkým v našej spoločnosti, ani jeho vzťahovačnosť, zákernosť či klamstvá, ani extrémnu nedôveru, ktorú on v spoločnosti požíva, a ani len jeho diplomovku, ktorú si nechal napísať, riešim výlučne odbornú stránku veci a to je v prípade rodinného balíčku flagrantné porušenie takmer všetkých pravidiel a znefunkčnenie systému bŕzd a protiváh. V prípade rodinného balíčku bolo touto, bolo časťou tohto systému brzda protiváh veto prezidentky, to bolo riadne odôvodnené, avšak pomocou fašistov bolo prelomené. Toto sú naše dôvody na odvolanie ministra financií, dokonca aj podľa volebného programu hnutia OĽANO by Igor Matovič mal skončiť v tejto funkcii. Ovšem naše verejné financie majú omnoho väčší problém, ako je rodinný balíček, a to aj napriek tomu, že podľa odhadu Rady pre rozpočtovú zodpovednosť deficit bude klesať. Odhadovaný a očakávaný pokles deficitu nebude, bohužiaľ, z dôvodu lepšieho hospodárenia alebo vyššieho blahobytu a tým pádom z dôvodu vyšších daní, tie dôvody sú iné a veľmi krátkodobé. Po prvé sú to vyššie príjmy z dôvodu inflácie. Inflácia, obzvlášť v tých rekordných výškach, ktoré máme dnes, tak, samozrejme, škodí a však to má ten krátkodobý klamlivý efekt, že prinesie teraz okamžite do štátu viac peňazí – jednoducho všetko je drahšie, tým je aj DPH vyššia – a to hneď teraz. Avšak o niečo oneskorene, povedzme do roka musí vláda práve o túto infláciu zvýšiť aj výdavky, ako napríklad platy zamestnancov alebo dôchodky, alebo aj to, čo bude kupovať, tak bude o tú infláciu drahšie. A efekt tohto vyššieho výberu daní sa už pri rozpočte na rok ’24 vytratí. Vtedy sa ukážu tie skutočné štrukturálne problémy nášho rozpočtu. Dnes nie. Dnes je to zahalené tým vyšším výberom z titulu inflácie. Skrátka všetko viac stojí, DPH je vyššia. No a dru... po druhé bude dochádzať pravdepodobne k znižovaniu hotovostnej rezervy. V čase korony, keď Európska únia de facto dočasne vysadila rozpočtové obmedzenia, sme sa predzásobili ako krajina úvermu... úvermi, vtedy v roku 2020 napríklad to išlo do... v plnom rozsahu do deficitu. Mali sme obrovský deficit. A tu súhlasím, že tá dlhová brzda je nastavená zle. A teraz, keď tá zásoba bude klesať, tak logicky sa bude deficit znižovať, ale to tiež nie sú žiadne že ušetrené alebo nanovo vytvorené peniaze a tento efekt je tiež krátkodobý, lebo skončí, keď sa zásoba peňazí minie. Problém nášho rozpočtu je dlhodobá udržateľnosť, transparentnosť a predvídateľnosť. Zatiaľ čo v Česku štátny rozpočet už schválila vláda, tak tu ho ešte nikto nevidel. Ani napr. Rada pre rozpočtovú zodpovednosť, ktorá má mať, mala mať, teda ešte to bolo pred voľbami, právo vrátiť ministrovi financií rozpočet na dopracovanie, takže momentálne my máme koniec septembra a rozpočet je Colombova žena. Pritom v programovom vyhlásení vlády je takáto veta a to je tiež jasný záväzok pre ministra financií, tam sa píše doslova: „Vláda SR bude pokračovať v zvyšovaní transparentnosti a zrozumiteľnosti rozpočtu častejším a zrozumiteľným informovaním o jeho priebežnom plnení a úpravách.“ No koho, Igor Matovič informuje? Komu dá k dispozícii? Aká transparentnosť? Toto je ten spôsob, ktorý nám najmä prekáža a pre ktorý on by mal skončiť. On jednoducho, Igor Matovič nie je spôsobilý viesť riadne a podľa zaužívaných pravidiel ministerstvo a podľa tých istých zaužívaných pravidiel zostav.... pripravovať a zostavovať štátny rozpočet. Po slovensky povedané, pod vedením Igora Matoviča sa hospodári od buka k buku. Miliardové výdavky prichádzajú doslova z večera do rána. O platoch sestier sa rozhoduje o druhej v noci na Facebooku. O opatreniach sa dozvedáme z tlačových besied. A minister školstva alebo ministerka spravodlivosti sa musia doprosovať pána ministra financií, keď potrebujú nízke miliónové čiastky, v prípade ministerstva spravodlivosti to bola, neviem, sedem alebo desať miliónov na valorizáciu platu štátnych zamestnancov, to sú zamestnanci justičnej stráže. Inštitúcie, ktoré sú určené na skvalitňovanie rozpočtu, štátneho rozpočtu, to sú v prvom rade Rada pre rozpočtovú zodpovednosť, Národná banka Slovenska, ale aj Inštitút finančnej politiky a Útvar hodnoty za peniaze, tieto inštitúcie sú obchádzané vtedy, keď to práve ministrovi financií vyhovuje. No a toto sú skutočné a oprávnené dôvody na Igora Matoviča a toto všetci vidia. No a na záver, to za tie tri minútky stíham, netuším, či Igor Matovič bude z pozície ministra financií odvolaný, alebo nebude. Vecné dôvody sú bezpochyby dané, to, to vidia úplne všetci, ktorí zrovna nie sú omámení a... a nejak zaslepení. Všetci vedia, že tie dôvody sú dané, no ale to je tá, tie dôvody sú len jedna vec, politický pohľad, to je vec druhá. Niekomu ide o zvoliteľné miesto na budúcej kandidátke, inému o bohvieaké prísľuby a tretiemu o tajuplné dohody. Niekto sa snaží byť konzistentný, aby jeho voliči chápali, prečo mu dali hlas, a niekto iný uplatní krátkodobé politikárčenie. Poslanci Národnej rady majú teraz príležitosť ukázať, ako veľmi im záleží na verejných financiách, na ich dlhodobej udržateľnosti a na tom, koľko dlhov zanecháme našim deťom. Ak túto možnosť teraz nevyužijú, jedno z akých dôvodov, budú sa musieť s tým vysporiadať oni. Ak Igor Matovič by mal byť odvolaný, tak ako som už vravel, oznámime premiérovi a našim bývalým koaličným partnerom, že sme pripravení rokovať o novej koaličnej zmluve. Neviem, či tak bude. Len to oznámime, ako sme to oznámili 6. júla. V tomto je strana SaS naozaj konzistentná. Keď Igor Matovič nebude vo vláde, my sme pripravení rokovať o novej koaličnej zmluve. No, ak z toho nič nebude, tak áno, budeme zvažovať aj možnosť predčasných volieb. Ale najprv vyčerpáme možnosti – a tá ponuka na rokovanie, to je jedna z nich – na to, aby vláda Eduarda Hegera pokračovala ďalej. Neviem v tejto chvíli povedať, čo bude ďalej, či vôbec tým rokovaniam dôjde, dôjde, možno sa dohodneme, možno sa nedohodneme, možno tie predčasné voľby budú najlepším riešením. Neviem to a dnes to ale nevie nikto. V každom prípade SaS preferuje možnosť dokončiť volebné obdobie. My sme pragmatici, my zmýšľame racionálne, ide nám o záujem krajiny. To, že nepod... nepodporujeme každú populistickú hlúposť, to je dôkazom toho, že nám ide o záujem krajiny, a nie o rozhadzovanie peňazí od rána do večera. Ja vám veľmi pekne ďakujem za pozornosť. Ďakujem tým poslancom, ktorí tu ostali, ale aj tým, ktorí to sledujú priamo na online. Viem, že týchto ľudí nie je málo. Vidím, že sú tu aj kamery. A veľmi pekne sa vám chcem poďakovať za ten všeobecný súhlas, že som mohol moju reč dokončiť, ten čas mi naozaj utiekol, Igor Matovič nastavil tú latku vysoko. (Povedané so smiechom.) Veľmi pekne ďakujem za pozornosť. (Potlesk.)